依韵答吳殿丞應之見寄
作者：强至
朝代：宋

paragraphs: 古人不可見，空名留竹素。
幸而並世生，千里或相去。
懷賢我何勞，蓄道公其富。
老驥伏櫪鳴，使看駑駘步。
浩歌掉簪紱，思極江山趣。
西風動遊袂，撇在千巖路。
賤子匹馬來，邂逅一相晤。
既見豁所懷，私心願執御。
論議攻不破，牢若金城固。
作詩遺長髯，知異衆人遇。